Fid-19 ta' Mejju 2018, il-Kunsill adotta konklużjonijiet dwar is-sigurtà u d-difiża fil-kuntest tal- Istrateġija Globali tal-UE . Il-Kunsill issottolinja li bl-indirizzar tal-bżonnijiet attwali u futuri tal-Ewropa fil-qasam tas-sigurtà, l-UE ser ittejjeb il- kapaċità tagħha li taġixxi bħala fornitur tas-sigurtà u l-awtonomija strateġika tagħha , u ser issaħħaħ il-kapaċità tagħha li tikkoopera mas-sħab. Il-Kunsill ifakkar li dan ser jikkontribwixxi b'mod deċiżiv għal sforzi kollettivi, anki fil-kuntest tar-relazzjoni tranżatlantika, u ser itejjeb il-kontribut Ewropew għal ordni globali bbażat fuq ir-regoli bin-NU fil-qalba tiegħu. Fil-konklużjonijiet tiegħu, il-Kunsill jieħu nota tal-progress fit-tisħiħ tal-kooperazzjoni fil-qasam tas-sigurtà u d-difiża, u jipprovdi gwida għal aktar ħidma. L-oqsma koperti jinkludu: il-PSDK ċivili Il-Kunsill jilqa' l-qbil dwar l-istabbiliment ta' patt dwar il-PSDK ċivili, li jimmarka impenn ambizzjuż biex jissaħħaħ il-PSDK ċivili u jkun aktar kapaċi, aktar effettiv u reattiv, u aktar magħqud fl-ambjent ta' sigurtà mibdul tal-lum. il-kapaċità militari tal-ippjanar u t-tmexxija (MPCC) Il-Kunsill jilqa' l-impatt pożittiv tal-MPCC fil-kmand u l-kontroll tagħha tal-missjonijiet ta' taħriġ militari tal-UE (attwalment: EUTM Somalia, EUTM RCA, EUTM Mali). Il-Kunsill jaqbel li jsaħħaħ aktar ir-rwol tal-MPCC bil-għan li tkun lesta li, sa tmiem l-2020, tieħu wkoll r-responsabbiltà għall-ippjanar u t-tmexxija operazzjonali ta' operazzjoni militari eżekuttiva waħda tal-PSDK, limitata għad-daqs ta' grupp tattiku tal-UE. Kooperazzjoni Strutturata Permanenti (PESCO) Il-Kunsill jilqa' l-progress fl-implimentazzjoni tal-PESCO kważi sena wara l-istabbiliment tagħha u jadotta lista ta' 17-il proġett ġdid tal-PESCO fid-19 ta' Novembru. ir- rieżami annwali kkoordinat dwar id-difiża (CARD Il-Kunsill jilqa' r-rapport dwar l-ittestjar tal-CARD u jaqbel li jitnieda bħala attività permanenti. Il-CARD huwa proċess immirat biex joffri prospett aħjar tal-livell tal-UE ta' nfiq fid-difiża, l-investiment nazzjonali u sforzi ta' riċerka dwar id-difiża. Dan jippromowovi b'mod attiv kooperazzjoni msaħħa dwar id-difiża fost l-istati membri. il- Fond Ewropew għad-Difiża Il-Kunsill adotta l-pożizzjoni tiegħu (approċċ ġenerali parzjali) dwar il-Fond Ewropew għad-Difiża propost mill-Kummissjoni Ewropea fil-kuntest tal-Qafas Finanzjarju Pluriennali (QFP) għall-2021-2027. Il-Fond Ewropew għad-Difiża għandu l-għan li jsaħħaħ il-kompetittività globali u l-kapaċità tal-innovazzjoni tal-bażi ta' difiża teknoloġika u industrijali tal-UE. Kooperazzjoni UE-NATO Il-Kunsill itenni li huwa jibqa' jiżgura koerenza u rinforz reċiproku bejn l-UE u n-NATO. Huwa jilqa' it-tieni Dikjarazzjoni Konġunta dwar il-kooperazzjoni UE-NATO ffirmata fl-10 ta' Lulju 2018 mill-President tal-Kunsill Ewropew, il-President tal-Kummissjoni Ewropea u s-Segretarju Ġenerali tan-NATO. il- Faċilità Ewropea għall-Paċi Il-Kunsill jieħu nota tal-proposta mir-Rappreżentant Għoli għall-Affarijiet Barranin u l-Politika ta' Sigurtà bl-appoġġ tal-Kummissjoni Ewropea, għal Faċilità Ewropea għall-Paċi bl-intenzjoni li tissaħħaħ il-kapaċità tal-UE li tippreserva l-paċi, tipprevjeni l-konflitti u ssaħħaħ is-sigurtà internazzjonali. Il-Kunsill jistieden lill-korpi preparatorji rilevanti biex ikomplu javvanzaw din il-ħidma. mobbiltà militari Il-Kunsill jilqa' l-implimentazzjoni tal-isforzi fit-titjib tal-mobbiltà ta' persunal, materjal u tagħmir militari. L-għan tal-mobbiltà militari huwa li jiġu indirizzati l-ostakli li jxekklu l-moviment ta' tagħmir u persunal militari madwar l-UE u lil hinn minnha. Aqra hawn it-test sħiħ tal-konklużjonijiet Fl-14 ta' Novembru 2016, il-Kunsill adotta konklużjonijiet dwar l-implimentazzjoni tal-Istrateġija Globali tal-UE fil-qasam tas-sigurtà u d-difiża. Dawn il-konklużjonijiet jistabbilixxu tliet prijoritajiet strateġiċi: ir-rispons għal konflitti u kriżijiet esterni, il-konsolidazzjoni tal-kapaċitajiet tas-sħab u l-protezzjoni tal-Unjoni Ewropea u taċ-ċittadini tagħha. Minn dak iż-żmien, l-UE żiedet b'mod sinifikanti l-isforzi tagħha fil-qasam tas-sigurtà u d-difiża. Ġie nnotat progress u ngħatat aktar gwida permezz tal-konklużjonijiet tal-Kunsill fis-6 ta' Marzu 2017, fit-18 ta' Mejju 2017, fit-13 ta' Novembru 2017 u fil-25 ta' Ġunju 2018. Kooperazzjoni tal-UE dwar is-sigurtà u d-difiża (informazzjoni ġenerali) Ara l-paġna tal-laqgħa